Document ID: 31986D0479

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 18ης Σεπτεμβρίου 1986
σχετικά με τη σύσταση συμβουλευτικής επιτροπής για την προστασία του περιβάλλοντος στις ζώνες που απειλούνται άμεσα (περίπτωση της Λεκάνης της Μεσογείου)
(86/479/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι το πρόγραμμα δράσης των Ευρωπαϊκών Κοινοτήτων σε θέματα περιβάλλοντος (1982-1986) το οποίο εγκρίθηκε από το Συμβούλιο στις 7 Φεβρουαρίου 1986 (1) αναφέρει σαφώς ότι το περιβάλλον πρέπει να θεωρείται ως βάση που καθορίζει τα όρια για την κοινωνικοοικονομική ανάπτυξη·
ότι η Επιτροπή ενέκρινε, στις 11 Απριλίου 1984, ανακοίνωση σχετικά με τον καθορισμό στρατηγικής και σχεδίου δράσης για την προστασία του περιβάλλοντος στην περιοχή της Μεσογείου (2), η οποία απαιτεί την επεξεργασία ενός συνόλου αλληλοσυνδεόμενων επεμβάσεων ικανών να δημιουργήσουν τις συνθήκες που θα ευνοήσουν μια αρμονική ανάπτυξη των κοινωνικοοικονομικών δραστηριοτήτων στην περιοχή·
ότι το ψήφισμα του Ευρωπαϊκού Κοινοβουλίου σχετικά με την προαναφερόμενη ανακοίνωση εγκρίνει την πρόταση δημιουργίας συμβουλευτικής επιτροπής (3)·
ότι η Λεκάνη της Μεσογείου είναι μια περιοχή που παρουσιάζει ιδιαίτερα φυσικά, κοινωνικοοικονομικά και πολιτιστικά χαρακτηριστικά και ότι τα προβλήματα και οι δυνατότητές της απαιτούν μία ιδιαίτερη θεώρηση στο πλαίσιο των πολιτικών της Κοινότητας·
ότι είναι σκόπιμο για την Επιτροπή να συμβουλεύεται εμπειρογνώμονες από τα κράτη μέλη σε θέματα ρύπανσης στις ζώνες όπου το περιβάλλον διατρέχει σημαντικό κίνδυνο·
ότι είναι εξίσου σημαντικό για την Κοινότητα να έχει στη διάθεσή της ένα πλαίσιο συναντήσεων μεταξύ των εμπειρογνωμόνων, με στόχο τη συγκέντρωση των πληροφοριών και των εμπειριών που υπάρχουν στα κράτη μέλη, διευκολύνοντας κατ' αυτόν τον τρόπο το συντονισμό μεταξύ των μέτρων που ελήφθησαν ή πρόκειται να ληφθούν σε εθνικό, διεθνές ή κοινοτικό επίπεδο,
ΑΠΟΦΑΣΙΖΕΙ:
Άρθρο 1
Συνιστάται, στα πλαίσια της Επιτροπής, συμβουλευτική επιτροπή σε θέματα προστασίας του περιβάλλοντος στις ζώνες που απειλούνται άμεσα, η οποία καλείται στο εξής «επιτροπή».
Άρθρο 2
Η επιτροπή έχει ως αποστολή να βοηθήσει την Επιτροπή κατά την υλοποίηση του προγράμματος που καθορίζεται στην ανακοίνωση σχετικά με την προστασία του περιβάλλοντος στη Λεκάνη της Μεσογείου, με ειδικότερα καθήκοντα:
1. τη συγκέντρωση πληροφοριών σχετικά με τα υπάρχοντα και προβλεπόμενα προβλήματα του περιβάλλοντος και με τις τρέχουσες ή προγραμματιζομενες ενέργειες·
2. την επισήμανση και την αξιολόγηση μελετών σκοπιμότητας, περιγραφικών αναλύσεων, σχεδίων δοκιμαστικής εφαρμογής ή επίδειξης για τα οποία προβλέπεται χρηματοδοτική συμμετοχή της Επιτροπής, στα πλαίσια των διαθέσιμων κονδυλίων από τον προϋπολογισμό για την υποστήριξη άμεσων ενεργειών της Κοινότητας σε περιοχές όπου το περιβάλλον διατρέχει σημαντικό κίνδυνο·
3. τη στροφή προς τη μελέτη και την εξέταση θεμάτων των οποίων η λύση απαιτεί τη χρησιμοποίηση ειδικοτέρων μέσων και των οποίων τα αποτελέσματα θα προκύψουν μακροπρόθεσμα·
4. την ανάπτυξη, με τη βοήθεια των προαναφερθέντων μέσων, μιας στρατηγικής και ενός σχεδίου δράσης, σε μεσοπρόθεσμη και μακροπρόθεσμη βάση, για την προστασία του περιβάλλοντος στη Λεκάνη της Μεσογείου.
Άρθρο 3
Η επιτροπή απαρτίζεται από δεκαέξι κατ' ανώτατο όριο ειδικού υψηλού επιπέδου, εμπειρογνώμονες στους τομείς που ορίζονται στο άρθρο 2.
Άρθρο 4
Οι εμπειρογνώμονες ορίζονται από την Επιτροπή κατόπιν προτάσεως των κρατών μελών.
Άρθρο 5
Για κάθε μέλος της επιτροπής ορίζεται ένας αναπληρωτής υπό τους ίδιους όρους μ' αυτούς που καθορίζονται στο άρθρο 4. Με την επιφύλαξη του άρθρου 9, ο αναπληρωτής παρευρίσκεται στις συνεδριάσεις της επιτροπής και συμμετέχει στις εργασίες της μόνον όταν το τακτικό μέλος κωλύεται.
Άρθρο 6
Η θητεία των μελών της επιτροπής διαρκεί δύο έτη. Μετά την πάροδο των δύο ετών τα μέλη της επιτροπής παραμένουν εν υπηρεσία μέχρι την αντικατάστασή τους ή την ανανέωση της θητείας τους. Η θητεία ενός μέλους ή ενός αναπληρωτή περατούται πριν από τη λήξη της περιόδου των δύο ετών σε περίπτωση θανάτου ή παραιτήσεως του μέλους
αυτού ή σε περίπτωση που η κυβέρνηση από την οποία είχε προταθεί ζητήσει την αντικατάστασή του. Το μέλος που το διαδέχεται ορίζεται για την εναπομένουσα διάρκεια της θητείας σύμφωνα με τη διαδικασία που προβλέπεται στο άρθρο 4.
Οι προσφερόμενες υπηρεσίες δεν αμοίβονται.
Άρθρο 7
Ο κατάλογος των μελών και των αναπληρωτών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων για πληροφόρηση.
Άρθρο 8
Η συμβουλευτική επιτροπή προεδρεύεται από αντιπρόσωπο της Επιτροπής.
Άρθρο 9
Ο πρόεδρος έχει τη δυνατότητα να προσκαλέσει για συμμετοχή στις εργασίες της επιτροπής, ως εμπειρογνώμονα, κάθε άτομο με ειδικές αρμοδιότητες επί θέματος το οποίο έχει εγγραφεί στην ημερήσια διάταξη.
Οι εμπειρογνώμονες συμμετέχουν μόνο στις συζητήσεις επί του θέματος για το οποίο προσκλήθηκαν.
Άρθρο 10
Σε περίπτωση ανάγκης, η Επιτροπή μπορεί να καλέσει σε προσωπικό επίπεδο ένα ή περισσότερα μέλη με ειδικές αρμοδιότητες στο εξεταζόμενο θέμα.
Άρθρο 11
Στις εργασίες της επιτροπής συμμετέχουν αντιπρόσωποι των ενδιαφερομένων υπηρεσιών της Επιτροπής. Η γραμματεία της επιτροπής εξασφαλίζεται από τις υπηρεσίες της Επιτροπής.
Άρθρο 12
Η επιτροπή θεσπίζει, αν είναι αναγκαίο, τους κανόνες εσωτερικής της λειτουργίας.
Άρθρο 13
Με την επιφύλαξη των διατάξεων του άρθρου 214 της συνθήκης, τα μέλη της επιτροπής οφείλουν να μην διαδίδουν πληροφορίες που περιέρχονται στη γνώση τους στο πλαίσιο των εργασιών της επιτροπής, όταν η Επιτροπή τους ειδοποιεί ότι η ζητούμενη γνώμη ή η τιθέμενη ερώτηση αφορά θέμα εμπιστευτικού χαρακτήρα. Στην περίπτωση αυτή, μόνο τα μέλη της επιτροπής και οι αντιπρόσωποι των υπηρεσιών της Επιτροπής παρευρίσκονται στις συνεδριάσεις.
Άρθρο 14
Η παρούσα απόφαση αρχίζει να ισχύει στις 18 Σεπτεμβρίου 1986.
Βρυξέλλες, 18 Σεπτεμβρίου 1986.

Labels: 4
15
19
20